ขอยืดเก็บภาษีน้ำหวานไปอีก5ปี
ผู้ประกอบการเครื่องดื่ม ยื้อเวลาเก็บภาษีความหวานอีก 5 ปี เร่งศึกษาแนวทางชดเชยที่ไม่ใช่ภาษี สรุปใน 1 เดือน
4 ส.ค. 2559

ผู้ประกอบการเครื่องดื่ม ยื้อเวลาเก็บภาษีความหวานอีก 5 ปี เร่งศึกษาแนวทางชดเชยที่ไม่ใช่ภาษี สรุปใน 1 เดือน
นางอรรชกา สีบุญเรือง รมว.อุตสาหกรรม เปิดเผยภายหลังหารือกับสมาคมอุตสาหกรรมเครื่องดื่มไทย สมาคมอุตสาหกรรมน้ำตาล สมาคมอุตสาหกรรมอาหารและนม และองค์กรชาวไร่อ้อย ว่า สมาคมต่างๆ อยากให้รัฐบาลยืดระยะเวลาเรียกเก็บภาษีเครื่องดื่มที่มีปริมาณน้ำตาลเกินเกณฑ์มาตรฐานสุขภาพออกไปอีก 5 ปี จากที่จะมีผลในเดือน ก.ค. 2560
อย่างไรก็ตาม ระหว่างนี้ผู้ประกอบการและหน่วยงานภาครัฐที่เกี่ยวข้อง เช่น กระทรวงอุตสาหกรรม กระทรวงสาธารณสุข กระทรวงการคลัง และกระทรวงพาณิชย์ จะกลับไปเร่งศึกษามาตรการที่ไม่ใช่ภาษี เช่น มาตรการด้านการตลาดที่รณรงค์ให้ผู้บริโภคลดการบริโภคน้ำตาล ลดมาตรการกระตุ้นการบริโภคด้วยการลดการชิงรางวัล หรือ การลด แลก แจก แถมรางวัล รวมทั้งกระจายช่องทางจำหน่ายสินค้าในกลุ่มเครื่องดื่มสุขภาพให้มีมากขึ้น เป็นต้น
ทั้งนี้ ได้ให้หน่วยงานที่เกี่ยวข้องไปกำหนดหลักเกณฑ์ การประเมินผลรวมถึงตัวชี้วัด ประสิทธิผลของมาตรการที่ไม่ใช่ภาษี ว่าจะช่วยลดการบริโภคน้ำตาลได้จริงหรือไม่ รวมถึงจะเป็นประโยชน์ต่อผู้บริโภคได้อย่างไร โดยให้มีข้อสรุปที่ชัดเจนภายใน 1 เดือน และให้กลับมาประชุมร่วมกันอีกครั้ง โดยมีกระทรวงการคลังเป็นเจ้าภาพ
“ก่อนหน้านี้ ได้มีแนวคิดเรียกเก็บภาษีบรรจุภัณฑ์ซึ่งก็ได้รับการผ่อนผัน ขณะที่ทำให้ผู้ระกอบการนำบรรจุภัณฑ์ที่ใช้แล้วมาใช้ใหม่ได้  กรณีการเรียกเก็บภาษีเครื่องดื่มที่มีความหวานเกินมาตรฐานครั้งนี้ ทุกฝ่ายเห็นว่าน่าจะดำเนินการในลักษณะเดียวกันได้ จึงให้กลับไปศึกษาว่าการดำเนินมาตรการไม่ใช่ภาษีในลักษณะนี้จะได้ผลจริงหรือไม่ เพราะอาจมีสินค้าบางตัว แม้ขึ้นภาษีแล้วประชาชนก็ยังมีความจำเป็นต้องบริโภค ดังนั้นผลการศึกษาต้องมีผลดี ผลเสียให้ชัดเจน”นางอรรชกา กล่าว
นอกจากนี้ ในที่ประชุมได้หารือถึงแนวทางการปรับโครงสร้างอุตสาหกรรมอ้อยและน้ำตาลทราย โดยสำนักงานคณะกรรมการอ้อยและน้ำตาลทราย (สอน.) อยู่ระหว่างแก้กฎหมาย พ.ร.บ.อ้อยและน้ำตาลทราย พ.ศ. 2527 รวมทั้งการปรับโครงสร้างอุตสาหกรรมอ้อยและน้ำตาลทรายตามคำสั่งนายกรัฐมนตรี เพื่อยกเลิกแนวทางการเพิ่มเงินค่าอ้อยที่ต้องกู้เงินจากธนาคารเพื่อการเกษตรและสหกรณ์การเกษตร (ธ.ก.ส.) ในช่วงหลายปีที่ผ่านมา
อย่างไรก็ตาม อาจมีการพิจารณาลอยตัวราคาน้ำตาลทรายตามราคาตลาดโลกด้วย โดยประเด็นทั้งหมดจะเข้าสู่ที่ประชุมคณะกรรมการอ้อยและน้ำตาลทราย (กอน.) ที่มีปลัดกระทรวงอุตสาหกรรมเป็นประธาน และจะเสนอคณะรัฐมนตรี (ครม.) พิจารณาต่อไป